Viswanathan Anand

Viswanathan Anand ( edo visvanātaṉ āṉant) (1969ko abenduaren 11) indiar xake jokalaria da, Nazioarteko Maisu Handia eta Munduko xake txapeldun ohia.

1987an Munduko Junior Xake Txapelketa irabazi zuen, eta 1988an Nazioarteko Maisu Handi titulua eskuratu zuen. 5 aldiz irabazi du Munduko Xake Txapelketa, 2000 (FIDE), 2007, 2008, 2010 eta 2012an. 6 aldiz irabazi du Xakearen Oscarra, 1997, 1998, 2003, 2004, 2007 eta 2008an.

Kalkuluak eta mugimenduak oso arin egiteko duen erraztasunagatik ere ezaguna da Anand. Gaitasun horri esker xake azkarreko hainbat txapelketa irabazi ditu, batez ere blitz modalitatean. Xake azkarreko historiako jokalari onenetakotzat jotzen da.

 Munduko Xake Txapelketa 

Gata Kamski errusiarren aurka Hautagaien Txapelketa irabazi ostean, 1995ean Munduko Xake Txapelketa (Klasikoa) jokatu zuen Gari Kasparoven aurka New Yorken, baina Kasparov gailendu zen 10,5 eta 7,5 (+4 =13 -1).

1998an FIDEren Munduko Xake Txapelketako finala jokatu zuen Anatoli Karpov orduko txapeldunaren aurka, Suitzako Lausana hirian. Anandek berdinketa lortu bazuen ere (3 eta 3), berdinketa hausteko jokatu ziren partida lasterretan Karpov gailendu zen bi eta huts.

2000. urtean FIDEren Munduko Xake Txapelketaren finalera iritsi zen, eta, kanporaketetan Viktor Bologan, Smbat Gariginovitx Lputian, Bartłomiej Macieja, Aleksandr Khalifman eta Michael Adams mendean hartu ostean, finala irabazi zuen Aleksei Xirov letoniarraren aurka 3,5 eta 0.5 (+3 =1 -0). 25 urtez munduko txapeldun titulua jokalari errusiarren eskutan izan ostean, titulua irabazten zuen lehenengo ez errusiarra zen. Hala ere ezin izan zuen titulua luzaz mantendu, 2001/02ko FIDEren Munduko Xake Txapelketan finalaurrekoetan Vasil Ivantxuken aurka galdu baitzuen.

2005eko FIDEren Munduko Xake Txapelketan bigarren postuan amaitu zuen Veselin Topaloven atzetik eta Peter Svidlerrekin berdinduta.

2007ko Munduko Xake txapelketa (jada FIDEren txapelketa eta Klasikoa bat eginda) Mexiko hirian jokatu zen eta bi itzulitan jokatutako torneoa izan zen. Orduko txapelduna Vladimir Kramnik errusiarra zen. Anandek irabazi zuen, eta Kramnik bigarren postuan geratu zen.

2008an Vladimir Kramniken aurka lehiatu zen munduko txapeldun tituluagatik. Norgehiagoka Alemaniako Bonn hirian izan zen eta Anandek irabazi zuen 6,5 eta 4,5 (+3 -1 =7). Honela Anandek titulua mantendu zuen.

2010eko Munduko Xake Txapelketa Veselin Topaloven aurka jokatu zuen Sofian, eta 6,5 eta 5,5 irabazi zuen.

2012an, Anandek Hautagaien Txapelketa irabaztetik zetorren Boris Gelfand israeldarraren aurka jokatu zuen Munduko Xake Txapelketa, Moskun. Norgehiagoka Anandek irabazi zuen, partida klasikoetan 6 eta 6 (+1 -1 =10) berdindu eta berdinketa hausteko partida lasterretan 2,5 eta 1,5 (+1 =3 -0) irabazi ostean. Anandek munduko txapeldun titulua mantendu zuen beste behin.

2013an Magnus Carlsen norbegiarraren aurka jokatu zuen Munduko Xake Txapelketa, Indiako Chennai hirian. Oraingoan, baina, ezin izan zuen titulua mantendu, eta Carlsenek irabazi zuen 6,5 eta 3,5 (+3 -0 =7).

2014an Anandek Hautagaien Txapelketa irabazi zuen, eta honenbestez, Sotxin jokatu zen Munduko Xake Txapelketan lehiatu ahal izan zuen Carlsen txapeldunaren aurka, baina Carlsen gailendu zen berriro, 6,5 eta 4,5 (+3 -1 =7).

 Kanpo loturak 

  FIDE
  Chessgames
 Viswanathan Anand xakelariari buruzko hainbat bideo ikusgai 

<noinclude>

Kategoria:Munduko xake txapeldunak
Kategoria:Indiako xakelariak
Kategoria:Indiako hinduak
Kategoria:Xake Olinpiadetako parte-hartzaileak